PROKAL.CO, NGARAN kenak sikung ni Adang - ngaran asal sambat nang menulis wal lah - umpat begawi di kantor wadah urang nang hari-hari maulah barita.
Saban Sabtu di wadah Adang begawi, salalu rapat. Nah kalonya rapat, wadah begawi Adang pasti manyadiakan bantasan nang nyaman-nyaman.
Nang kaya urang kalaparan, imbah bebagai bantasan nang disadiakan wadahnya begawi tu, Adang wan kekawalannya rami banar barabut.
Tekutan kada kabagian, Adang umpat becabur bekajalan merabuti bantasan. Kesah dapat sabungkus bantasan, Adang lalu haja bukah becari wadah nang nyaman mambantas.
"Bah wal, unda dapat bantasan nang paling nyaman ni," himun banar Adang, nang mulai mambuka bungkusan bantasan tu.
"Iya kah wal," sahut kawal Adang nang malihati ayam wan sayur lodeh nang pina nyaman banar dilihat.
"Iya lah, unda ini karyawan nang paling spesial makanya spesial jua bantasannya," sambat Adang, nang mahandak bantasannya tu di tangah meja begawi nang belobang.
"Prakkkk," bunyi piring bantasan Adang di tangah meja belobang tu tegugur.
"Bah tahambur dah," sambat Adang.
"Nah ikam rasakan. Tahu meja bolong ikam andak bantasan di situ," hulut kawalan begawinya nang ketawaan.
"Nah Dang, handak kah. Ikam kumpuli lalu putiki haja bantasan tu, hanyar dibantas. Tahu meja belubang bantasan dihandak di situ," kekawalannya mahuluti. Adang nang kada jadi membantas, tepaksa manahani lapar sambil disambati kekawalannya tarus. (oke/upi)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn